SET สัปดาห์หน้าแกว่ง Sideway Down จับตาตัวเลขเศรษฐกิจของสหรัฐ-การประชุมเฟด
บล.เคที ซีมิโก้ แนวโน้มการลงทุนในสัปดาห์หน้า (27 ก.ค.) ตลาดจะแกว่ง Sideway Down จับตาการประกาศตัวเลขเศรษฐกิจของสหรัฐ และการประชุมเฟด ด้านบจ.เริ่มประกาศผลประกอบการ และการปรับคณะรัฐมนตรี (ครม.) ด้วยว่าจะเกิดขึ้นหรือเปล่า โดยมีแนวรับ 1,420 จุด แนวต้าน 1,460 จุด
24 ก.ค. 2558

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ เปิดเผยถึงตลาดหุ้นไทยวันนี้ (24 ก.ค.) ปรับตัวลงในทิศทางเดียวกับตลาดหุ้นภูมิภาคที่ต่างปรับตัวลงกันหมด ยกเว้นตลาดฟิลิปปินส์ ทั้งนี้ เป็นผลจากความกังวลธนาคารกลางสหรัฐ (FED) จะปรับขึ้นอัตราดอกเบี้ย และกำไรของบริษัทไม่ได้ดีอย่างที่คาดการณ์ไว้
ขณะที่ เงินบาทอ่อนค่ามากกว่าที่เคยมองกันไว้ และกลุ่มพลังงานก็ปรับตัวลงด้วยจากราคาน้ำมันที่ปรับตัวลงไป โดยต่างรอดูว่าเมื่อไรจะมีข่าวดีสู่ตลาด ดังนั้นช่วงนี้นักลงทุนจึงเป็นลักษณะของการเล่นสั้นๆ วอลุ่มเทรดของตลาดโดยรวมจึงมีไม่มาก
แนวโน้มการลงทุนในสัปดาห์หน้า (27 ก.ค.) ตลาดจะแกว่ง Sideway Down โดยสัปดาห์หน้าจะมีการประกาศตัวเลขเศรษฐกิจของสหรัฐ และจะมีการประชุมเฟด ขณะเดียวกัน เริ่มทยอยประกาศผลประกอบการของบริษัทจดทะเบียนซึ่งเป็นเรื่องหลักที่ต้องจับตา รวมไปถึงจะต้องติดตามแนวโน้มในเรื่องของการปรับคณะรัฐมนตรี(ครม.) ด้วยว่าจะเกิดขึ้นหรือเปล่า ขณะที่ไม่ได้มีข่าวดีเข้ามา ทำให้ตลาดมีโอกาสที่จะซึมตัวลงเรื่อยๆ พร้อมให้แนวรับ 1,420 จุด แนวต้าน 1,460 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
TASCO มูลค่าการซื้อขาย 1,726.33 ล้านบาท ปิดที่ 24.10 บาท ลดลง 0.10 บาท
ADVANC มูลค่าการซื้อขาย 1,484.17 ล้านบาท ปิดที่ 246.00 บาท ลดลง 2.00 บาท
PTTGC มูลค่าการซื้อขาย 1,327.38 ล้านบาท ปิดที่ 61.00 บาท ลดลง 3.25 บาท
PTT มูลค่าการซื้อขาย 1,059.03 ล้านบาท ปิดที่ 317.00 บาท ลดลง 2.00 บาท
JAS มูลค่าการซื้อขาย 1,027.86 ล้านบาท ปิดที่ 5.05 บาท ลดลง 0.10 บาท
 
ที่มา: สำนักข่าวอินโฟเควสท์